Мы махуэхэм
Жэпуэгъуэм и 19, щэбэт
Лицейм щеджэхэм я урысейпсо махуэщ
Къэзахъстаным къегъэлакIуэм и махуэр щагъэлъапIэ
Молдовэм и юристхэм я махуэщ
1097 гъэм Мономах Владимир Урысейр пщыгъуэ-пщыгъуэу гуэшыныр къыхилъхьэри, абы арэзы дэхъуащ къэралым и пщышхуэхэм я советыр.
1812 гъэм Бонапарт Наполеон и дзэр ихъумэн мурадкIэ Москва дэкIыжащ.
1872 гъэм Австралием къыщагъуэтащ дунейм щынэхъ ин дыдэ дыщэ кIанэр. Абы килограмм 214-рэ грамм 32-рэ и хьэлъагът.
1879 гъэм Америкэм щыщ электротехник Эдисон Томас ищIа уэздыгъэ лампIыр зищIысыр цIыхухэм яригъэлъэгъуащ.
1941 гъэм Москва щытыкIэ къызэрымыкIуэ щагъэуващ, къалэм нэмыцэдзэхэр гъунэгъу къызэрыхуэхъум къыхэкIыу.
1943 гъэм Америкэм щыщ щIэныгъэлI Ваксман Зельман и лабораторэм стрептомицин антибиотикыр щызэхалъхьащ.
1960 гъэм США-м и правительствэм унафэ къищтащ Кубэм сату дэмыщIыным, абы экономикэ блокадэ ещIылIэным теухуауэ.
1985 гъэм Мэлбахъуэ Тимборэ и къулыкъум текIащ.
РСФСР-м и цIыхубэ артисткэ Болотовэ Жаннэ и ныбжьыр илъэс 78-рэ ирокъу.
Мексикэм щыщ актрисэ, уэрэджыIакIуэ, ди телевизореплъхэми фIыуэ яцIыху Кастрэ Вероникэ и ныбжьыр илъэс 67-рэ ирокъу.
Техникэ щIэныгъэхэм я доктор, КъБКъУ-м и профессор ЛIыбекъуэ Алексей и ныбжьыр илъэс 63-рэ ирокъу.
Мэкъумэш щIэныгъэхэм я доктор, КъБКъМУ-м и профессор Шыгунэ Владимир и ныбжьыр илъэс 61-рэ ирокъу.
Америкэм щыщ боксёр цIэрыIуэ, дунейм и чемпион мызэ-мытIэу хъуа, Олимп джэгухэм жэз медаль къыщызыхьа Холифилд Эвандер и ныбжьыр илъэс 57-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 18 — 20, жэщым градуси 9 — 11 щыхъунущ.
Жэпуэгъуэм и 20, тхьэмахуэ
Статистикэм и дунейпсо махуэщ
Авиадиспетчерым и дунейпсо махуэщ
ПщафIэм и дунейпсо махуэщ
ЦIыхур тхышэ зыщI узыфэм пэщIэтыным и дунейпсо махуэщ
УФ-м и ерыскъыпхъэ промышленностым и лэжьакIуэхэм я махуэщ
УФ-м и гъуэгу IэнатIэм и лэжьакIуэхэм я махуэщ
УФ-м и Дзэ связистым и махуэщ
Сербием щагъэлъапIэ Белград къалэр хуит къыщащIыжа махуэр.1944 гъэм советыдзэхэмрэ Югославием и партизанхэмрэ Белград къалэр нэмыцэ зэрыпхъуакIуэхэм къыIэщIагъэкIыжащ.
1714 гъэм Пётр Езанэм къыдигъэкIащ мывэм къыхэщIыкIа унэхэр Урысейм щемыгъэухуэным теухуа унафэ. Мывэ унэхэр щащIыну пащтыхьым хуит ищIыр, уеблэмэ ар къалэну щигъэувар Санкт-Петербург къалэм и закъуэт. Урысейм и щIыпIэ куэдым щыщ мыващIэхэр, лэжьапIэншэу къэна нэужь, къалащхьэщIэм зэрыхьу ар нэхъ екIу, нэгъуэщI къэралхэм я щыхьэрхэм зыкIи къакIэрымыху абыхэм яригъэщIынырт Пётр Езанэм ищIа унафэм и мурад нэхъыщхьэр.
1880 гъэм Москва циркыр къызэIуахащ.
1930 гъэм РСФСР-м щыщ Красноярск крайм хыхьэу къызэрагъэпэщащ Хакасскэ автономнэ областыр. Иджыпсту УФ-м хыхьэ Хакасие Республикэщ.
1938 гъэм Приморскэ, Хабаровскэ крайхэр къызэрагъэпэщащ.
1956 гъэм СССР-м и Совет Нэхъыщхьэм и Президиумым унафэ къищтащ «ЩIыщIэхэр къызэраIэтам папщIэ» медалыр гъэувыным теухуауэ.
1970 гъэм «Спортлото» лотереем и япэ гъэджэгугъуэр екIуэкIащ.
2000 гъэм Шэджэм къуажэр къалэ хъуащ.
Москварэ Владимиррэ я пщышхуэ Донской Дмитрий къызэралъхурэ илъэс 669-рэ ирокъу.
Къэрал лэжьакIуэ, политик, Социалист Лэжьыгъэм и ЛIыхъужь, СССР-м и Совет Нэхъыщхьэм и зэхуэсыгъуитхум я депутату щыта Тэрчокъуэ Къамболэт къызэралъхурэ илъэси 108-рэ ирокъу.
Совет актёр, режиссёр, егъэджакIуэ, СССР-м и цIыхубэ артист Горбачёв Игорь къызэралъхурэ илъэс 92-рэ ирокъу.
Химие щIэныгъэхэм я доктор, КъБКъУ-м и профессор, ЩIДАА-м и академик, КъБР-м щIэныгъэхэмкIэ щIыхь зиIэ и лэжьакIуэ Шурдым Гъэзалий къызэралъхурэ илъэс 85-рэ ирокъу.
Къэрал, жылагъуэ лэжьакIуэ, КъБР-м щIыхь зиIэ и юрист Жыгун Хьэту къызэралъхурэ илъэс 83-рэ ирокъу.
Биологие щIэныгъэхэм я доктор, КъБКъУ-м и профессор Къущхьэ Хъусен и ныбжьыр илъэс 81-рэ ирокъу.
УсакIуэ, егъэджакIуэ, АР-м щIыхь зиIэ и егъэджакIуэ Мэхъуэш Руслан и ныбжьыр илъэс 79-рэ ирокъу.
Урысей тележурналист, публицист, жылагъуэ лэжьакIуэ Соловьев Владимир и ныбжьыр илъэс 56-рэ ирокъу.
«Адыгэ псалъэ» газетым и корреспондент ТекIужь Заретэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 18 — 22-рэ, жэщым градуси 10 — 12 щыхъунущ.
Жэпуэгъуэм и 21, блыщхьэ
Инджылызым щагъэлъапIэ мыIэрысэм и махуэр
1520 гъэм Португалием щыщ зыплъыхьакIуэ Магеллан Фернан хы Щэхумрэ Атлантикэ хымрэ я псыдэжыпIэр къихутащ, иужькIэ абы езым и цIэр фIащыжащ.
1899 гъэм Владивосток къыщызэIуахащ КъуэкIыпIэ институтыр, иджыпсту ар КъуэкIыпIэ Жыжьэ федеральнэ университетырщ.
1935 гъэм Германиер Лъэпкъхэм я Лигэм къыхэкIыжащ.
1945 гъэм Франджым цIыхубзхэми хэхыныгъэхэм Iэ щаIэтыну япэу хуит щащIащ.
1958 гъэм Инджылызым и Парламентым и лордхэм я палатэм япэу цIыхубз хахащ.
1994 гъэм Къэрал Думэм УФ-м и Граждан кодексыр къищтащ.
1994 гъэм Урысей телевиденэм и академием илъэс къэс ятыну «ТЭФИ» саугъэтыр игъэуващ.
1997 гъэм Солженицын Алек-сандр и цIэр зезыхьэ Литературэ саугъэтыр ягъэуващ.
1997 гъэм Къэзахъстаным и президент Назарбаев НурсулътIан Iэ щIидзащ къэралым и къалащхьэщIэу Акмола къалэр къызэрыхахам теухуа унафэм. ИужькIэ абы и цIэр Астана жиIэу зэрахъуэкIащ.
2010 гъэм Собянин Сергей Москва къалэм и Iэтащхьэу ягъэуващ.
Швецием щыщ химик, инженер, динамитыр къэзыгупсыса, езым и цIэр зезыхьэ саугъэтыр зыгъэува Нобель Альфред къызэралъхурэ илъэси 186-рэ ирокъу.
Актрисэ, Урысей Федерацэм щIыхь зиIэ и артисткэ Санаевэ Еленэ и ныбжьыр илъэс 77-рэ ирокъу.
Израилым и премьер-министр Нетаньяху Биньямин и ныбжьыр илъэс 70 ирокъу.
Кинорежиссёр, актёр, продюсер, РСФСР-м и цIыхубэ артист, «Хэкум и пащхьэм щиIэ фIыщIэхэм папщIэ» орденым и нагъыщэ псори зрата Михалков Никитэ и ныбжьыр илъэс 74-рэ ирокъу.
Физик цIэрыIуэ, Нобель и саугъэтыр зыхуагъэфэща, Налшык дэт курыт школ №3-р дыщэ медалкIэ къэзыуха Гейм Андрей и ныбжьыр илъэс 61-рэ ирокъу.
УФ-м щIыхь зиIэ и дохутыр КIуэкIуэ Аслъэн и ныбжьыр илъэс 56-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэрмахуэм градус 16 — 18, жэщым градус 11 — 12 щыхъунущ.
